جولفانین کَمکی داغینداکی پیلّهکانلی ائولر
جولفانین کَمکی داغینداکی پیلّهکانلی ائولر
زاویه، جولفانین کَمکی داغینین اتکلرینده یئرلشن مشهور و گؤزل مرزی کنددیر. بوتون گؤرنلری حیران قویان قدیم شکلده تاریخی کند.
بو توریستی و تاریخی کند جولفانین مرکزی بخشینین تابعلریندندیر و موناسیب یولو وار. بو کندین، آب و هاوا، باغلارینین گئنیشلیگی و پیلّهکانلی ائولریله مخصوص آللاه وئرگی و طبیعی گؤزللیگی وار.
زاویه کندی شرقی آذربایجانین تاریخی و مذهبی کندلریندن اولوب هادیشهردن یئددی و جولفادان اوچ کیلومتر فاصیلهسی وار.
بو کندده ایمام موس کاظمین (ع) نوهلریندن اولان ایمامزادا سید اسماعیلین مزاری یئرلشیب.
ایمامزادانین حیاطیندا میلّی اثرلر سیراسیندا ثبت اولموش ایکی عدد مین ایللیک چینار آغاجی وار. بو آغاجلار ایمامزادانین جنوب ضیلعینده و بیر-بیریندن دؤرد متر فاصیلهلری وار. آغاجلارین دؤرهسی اوچ متر یاریم و اوجالیغی 15 متره چاتار کی اونلارین باشلاری بیر-بیرینه توخونوب.
کندلیلرین دئدیگینه گؤره اوّللر بو آغاجلارین دیبیندن سو آخیردی آما نئچه ایل بوندان اوّل بو آغاجلاری سووارماغا یئر آلتی سیستمی قوشولوب.
زاویهنین گئنیش باغلاری، پیلهکانلی ائولری، ثمرهلی گیردهکان، گیلهنار، اریک و گیلاس آغاجلارینا گؤره عاییله ایله خوش گونلر کئچیرمگه لاپ گؤزل یئر حسابا گلیر.
ایمامزادا سید اسماعیل (ع) کندین ائولرینه باخان بیر تپهنین اوستونده یئرلشیب. بوقعهنین قدیمی بیناسی 4*4 متردیر و گونبذی اونون ائنلی دیوارلاری اوستونده قویولوب. ایمامزادانین موطهّر مزاری اوستونده موشبّک تاختادان ضریح قویولوب کی 120 ایل بوندان اوّل نخجیوانلی بیر مهارتلی نجارین الیله دوزلیب.
ضریحین کناریندا صفوی دؤرونده اؤلدورولموش عوثمانلی قوشونونا عایید باشچینین قبری وار. بوقعهنین داخیلی ساده سالچی ایشلری ایله بزهنیب.
بوقعهنین گیریشی شیمال طرفدندیر. زاییرلرین ریفاهینا گؤره حیاطین جنوبی ضیلعینده بیر نئچه اوتاق وار و غربی ضیلعده ده 200 مترلیک بیر مسجید وار.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab